งานถนัดของกองทุน!
เจาะกระดาน : โมนิก้าและทีมงาน *ประเด็นที่ทำให้ “โมนิก้า …
7 ส.ค. 2561

เจาะกระดาน : โมนิก้าและทีมงาน
*ประเด็นที่ทำให้ “โมนิก้า” ต้องมานั่งถกเรื่องราวต่าง ๆ ของตลาดหุ้นไทยในเที่ยวนี้มีหลายเรื่องด้วยกัน แต่หัวข้อหลักที่ต้องให้น้ำหนักมากหน่อยอยู่ที่พฤติกรรมของกองทุนตัวแสบที่ยังสำแดงฤทธิ์เดชให้เห็นเป็นประจำ จึงต้องเข้าใจกระบวนการเล่นหุ้นให้ลึกซึ้งกว่าเดิม เพราะอาการกวัดแกว่งไปมาของดัชนีในเที่ยวนี้ทำให้รู้ว่า แนวรับสำคัญทางจิตวิทยา 1,700 จุด น่าจะถูกทดสอบอีกพักใหญ่ ๆ นะจะบอกให้
*ข้อมูลตรงนี้ถูกพิสูจน์ด้วยยอดขายสุทธิของกองทุนตัวแสบกว่า 2 พันล้านบาท ขณะที่วันก่อนทิ้งหุ้นออกมาสูงถึง 4 พันล้านบาท “โมนิก้า” ถือเป็นความเสี่ยงที่นักเล่นต้องนำมาใช้พิจารณาในการลงทุน เพราะในอนาคตยังมีสิทธิ์ที่จะขายหุ้นออกมาอีก ซึ่งอาจทำให้ดัชนีทรุดตัวลงมายืนต่ำกว่าระดับแนวรับสำคัญดังกล่าวอีกก็ได้ จึงขอเตือนแมงเม่าปีกอ่อนให้รู้ตั้งแต่เนิ่น ๆ เจ้าค่ะ
*ด้วยเหตุนี้ถึงทำให้การทะยานขึ้นของดัชนีมาปิดที่ระดับ 1,707.26 จุด บวกไป 11.02 จุด ด้วยมูลค่าการซื้อขาย 4.96 หมื่นล้านบาท ยังเป็นเพียงจุดเริ่มต้นของการตั้งฐานใหม่เพื่อทะยานขึ้นไปสร้างแนวรับใหม่ที่บริเวณ 1,720 จุด พร้อมกับย้ำหัวหมุดให้รู้ว่า ทุบเพื่อถอย!  น่าจะมีให้เห็นอีกเรื่อย ๆ จึงไม่ควรฝากความหวังไว้ที่หุ้นตัวใดตัวหนึ่งมากเกินไป เพราะสเต็ปการขึ้นจะเป็นแบบขั้นบันไดนะจ๊ะ
*เหมือนกับในรายของ PTT ทะยานขึ้นมาปิดที่ 52.25 บาท บวกไป 0.75 บาท หรือขึ้นไป 1.45% ด้วยมูลค่าการซื้อขาย 3.07 พันล้านบาท “โมนิก้า” มองเป็นจุดที่น่ารักน่าลุ้นมากเหลือเกิน หลังสัญญาณเทคนิคทุกตัวสอดรับเป็นลูกระนาด บวกกับหุ้นสามารถตั้งฐานอ่อน ๆ ได้ที่บริเวณ 51 บาท เดี๊ยนถึงมองเป้าหมายแรกในการปิดแก๊ปที่เปิดไว้บริเวณ 55 บาทไม่ไกลเกินเอื้อมหรอกค่ะ
*คล้ายคลึงกับกรณีของ PTTEP เคลื่อนตัวในลักษณะ w-shape เป็นเวลานานถึง 2 เดือนครึ่ง พร้อมกับแสดงจุดต่ำสุดแถว 128 บาท และจุดสูงสุดที่ระดับ 145 บาท ขณะที่ราคาปิดวานนี้อยู่ที่ระดับ 142.50 บาท บวกไป 3 บาท หรือขึ้นไป 2.15% ด้วยมูลค่าการซื้อขาย 2.06 พันล้านบาท “โมนิก้า” ถึงอยากให้นักเล่นพิจารณาความน่าเล่นในเที่ยวนี้กันเอาเองพะยะค่ะ
*ส่วนรายที่ชอบเล่นท่ายากโดยไม่จำเป็นอย่าง IVL กลายเป็นช็อตที่พูดยากเหลือเกินในสายตา “โมนิก้า” เพราะการขึ้นลงของหุ้นไม่เป็นไปตามแพตเทิร์นปกติของหุ้นทั่วไป เพราะสิ่งที่เห็นในช่วงหลังเป็นการผูกติดกับท่าทีของกองทุนตัวแสบ เดี๊ยนถึงพยายามมองข้ามหุ้นตัวนี้ไปก่อน เพราะสู้ความเหี้ยมของนักเล่นขาใหญ่ไม่ไหว จึงไม่ขอแสดงความคิดเห็นการขึ้นมาปิดที่ 59.25 บาท บวกไป 2.25 บาท บวกไป 3.95%  ด้วยมูลค่าการซื้อขาย 3.03 พันล้านบาท มาจากอะไรเจ้าค่ะ
*เช่นเดียวกับในรายของหุ้นปลากระป๋องออนไลน์ TU เกาะกระแสตลาดหุ้นด้วยการขึ้นมาปิดที่ 18.10 บาท บวกไป 0.70 บาท หรือขึ้นไป 4% ด้วยมูลค่าการซื้อขาย 480 ล้านบาท เขาว่ากันว่า หมดเคราะห์ ? ทุกอย่างเลยดูดีขึ้นอย่างเป็นรูปธรรม พร้อมกับมีการให้เป้าสูงกันอีกรอบแบบนี้ “โมนิก้า” มองเป็นเรื่องของความเชื่อของผู้เล่นเป็นหลัก จึงไม่ขอขัดคอใครทั้งสิ้น เดี๋ยวจะหาว่า ขัดลาภนะคะ
*ส่วนในรายของ TRUE กลับขึ้นมาปิดที่ระดับ 6.50 บาท บวกไป 0.15 บาท หรือขึ้นไป 2.35% ด้วยมูลค่าการซื้อขาย 375 ล้านบาท “โมนิก้า” มองเป็นเรื่องตัวเบามากกว่าประเด็นอื่น ๆ หลังจากออกมายืนยันหนักแน่นว่า ไม่เอาคลื่น 900 กับ 1800 เพราะตัวเองมีคลื่นในมือครบหมดแล้ว จึงไม่มีความจำเป็นต้องหาเหาใส่หัว โพสิชั่นของหุ้นเลยกลับมาดีดั่งเดิมไงล่ะจ๊ะ
*ผิดกับในรายของ COTTO อย่างลิบลับ เพราะรายนี้ไม่มีอะไรที่เจ๋งพอจะเป็นเกราะป้องกันแรงเทขาย หุ้นเลยมีสภาพเสียรังวัดไปอย่างรวดเร็ว บวกกับสตอรี่ที่จะทำให้นักเล่นเกิดความมั่นใจก็ค่อนข้างเงียบกริบ “โมนิก้า” ถึงไม่แปลกใจที่หุ้นทรุดตัวลงมายืนอยู่ที่ 3.16 บาท ลบไป 0.18 บาท หรือลงไป 5.40% ด้วยมูลค่าการซื้อขาย 120 ล้านบาท แบบไร้ทางสู้! เพราะธุรกิจขายกระเบื้องไม่เฟื่องฟูเหมือนเมื่อก่อนนะจ๊ะ
*เม้าท์ถึงเรื่องร้าย ๆ เยอะพอสมควร “โมนิก้า” ขอเปลี่ยนอิริยาบถเม้าท์ถึงหุ้นน้องใหม่ MVP สักหน่อยดีกว่า หลังเปิดเทรดวันแรกได้อย่างสวยสดงดงาม แถมยังมีเรื่องให้ติดตามเยอะพอสมควร บรรดาแมงเม้าท์เลยมองราคาปิดที่ 3.26 บาท บวกไป 1.36 บาท หรือขึ้นไป 71.60% ด้วยมูลค่าการซื้อขาย 1.41 พันล้านบาท ยังมีแก๊ปให้เคาะขวาตามเบา ๆ เพื่อเพิ่มความตื่นเต้นให้กับชีวิต..จริงเท็จอย่างไรไม่รู้ ? เพราะหนูก็ฟังเขามาอีกทีค่ะ